हसीन ने इससे पहले कोलकाता में संवाददाताओं से बातचीत में भी बार बार अलीश्बा का नाम लेते हुये दावा किया था कि शमी इस नाम की पाकिस्तानी लड़की के जरिये मैच फिक्सिंग का पैसा ले रहा है। सीओए प्रमुख ने एसीयू प्रमुख नीरज से भारतीय क्रिकेटर पर लगाये गये फिक्सिंग के आरोपों की जांच के लिये कहा है और सीओए को अपनी रिपोर्ट सप्ताह भर में देने के लिये कहा है ताकि बोर्ड आगे की कार्रवाई कर सके। राय ने एसीयू प्रमुख से मोहम्मद भाई और अलीश्बा नाम के व्यक्तियों की पहचान करने और शमी की इनके साथ संबंधों को लेकर अपनी जांच का केंद्र रखने के लिये भी कहा है। सर्वोच्च अदालत द्वारा नियुक्त सीओए प्रमुख ने सात दिनों से अधिक देर तक जांच को नहीं बढ़ाने के लिये भी कहा है। गौरतलब है कि बीसीसीआई ने हाल ही में जारी केंद्रीय अनुबंधित खिलाड़यिों की सूची से भी शमी को बाहर रखा है। वहीं आईपीएल में भी उनके खेलने को लेकर संकट पैदा हो गया है और उनकी फ्रेंचाइजी दिल्ली डेयरडेविल्स भी शमी की लीग में उपलब्धता को लेकर बीसीसीआई से निर्देशों का इंतजार कर रही है। इस बीच कोलकाता पुलिस ने भी बीसीसीआई को पत्र लिखकर दक्षिण अफ्रीका दौरे के दौरान शमी की यात्रा को लेकर विस्तृत जानकारी मांगी है।